התחרות המחריפה בשוק הטלוויזיה הרב-ערוצית והמשך השחיקה בשוק הסלולר המקומי לא פוגמים בדירוג החוב של קבוצת התקשורת הוט, שנותר ברמה של A1, על פי חברת הדירוג מידרוג.
"הפרופיל הפיננסי היציב של הוט מפצה על העלייה בסיכון הענפי והתממשות הסיכונים העיקריים בתחומי התקשורת מצד התחרות והרגולציה" - כך מעריכים כלכלני מידרוג. לצד הותרת הדירוג, אופק הדירוג שונה משלילי ליציב.
הוט נמצאת בבעלות איש העסקים פטריק דרהי. איגרות החוב המדורגות של הוט הן משתי סדרות - שתיהן מיועדות לפירעון סופי בספטמבר הקרוב, וההיקף הכולל שלהן הוא כ-830 מיליון שקל. לפי כלכלני מידרוג, שינוי אופק הדירוג משלילי ליציב משקף הערכה לשיפור הפרופיל הפיננסי של הוט, לאור הורדת רמת החוב בשנה החולפת, וזאת חרף הערכה לירידה בהכנסות, שחיקה ברווחיות ובקצב הייצור של תזרימי המזומנים, נוכח התגברות התחרות בתחום הטלוויזיה ולצד המשך תחרות חריפה במגזר הנייד.
"דירוג החברה נתמך במיצוב עסקי גבוה, הנובע מהיקף הכנסות משמעותי ומתמהיל פעילות מגוון על פני הסגמנטים השונים של הענף ונתחי שוק מהותיים בכל מגזרי הפעילות", נכתב בדירוג. "פיזור הפעילות מאפשר לחברה להציע חבילות משולבות (בעיקר טריפל), ומקנה לה יתרונות תחרותיים אל מול מתחרותיה. הוט ממשיכה לפעול לחיזוק ובידול המותג, הן באמצעות תוכן - הפקות מקור - והן בהיבטי פיתוחים טכנולוגיים ותשתית - שיפור רשת הכבלים ומהירויות הגלישה".
כלכלני מידרוג כותבים עוד כי הוט פועלת כיום בסביבת תחרות אינטנסיבית באופן מתמיד, בדגש על החרפה בתחום הליבה שלה, הטלוויזיה. הם מעריכים כי לחץ על המחירים ועל בסיס הלקוחות בשל כניסת המתחרים החדשים (בעיקר שחקני מחיר) ימשיך לגרום לנטישת לקוחות, ובפרט במוצר הטריפל פליי. "עם זאת, מידרוג אינה מניחה שחיקת מחירים אגרסיבית בתחום הטלוויזיה, כפי שקרה בתחום הנייד, בשל מאפיינים של איכות תוכן, טכנולוגיה וניסיון", הם מציינים.
להערכת כלכלני מידרוג, במגזר הנייד (הוט מובייל) עוצמת התחרות תיוותר גבוהה בטווח הקצר, ותיתכן שחיקה בהכנסה החודשית הממוצעת ממנוי (ARPU). "בתרחיש הבסיס של מידרוג לשנים 2018-2019, מידרוג מעריכה שחיקה מצטברת בהכנסות בשיעור של 5% עד 7%, וכן שחיקה בשיעור ה-EBITDA, שצפוי להערכתנו לנוע בטווח שבין 36%-37% מסך הכנסות החברה (לעומת ממוצע של כ-41% בשלוש השנים האחרונות)", הם מוסיפים. "למרות שחיקה צפויה זו, הרווחיות בשיעורים אלה עדיין טובה בהשוואה לקבוצת הדירוג".